เตือนประชาชนเฝ้าระวังพายุฤดูร้อนช่วง 2-3 วันนี้ ทำให้หลายพื้นที่มีพายุฝนฟ้าคะนอง ลมกระโชกแรง ฟ้าผ่า ลูกเห็บตก
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยถึงสภาพอากาศของประเทศไทยช่วงสุดสัปดาห์นี้ว่า ตั้งแต่วันนี้ (16 เม.ย.64) -18 เม.ย.64 มวลอากาศเย็นจากประเทศจีน จะแผ่ปกคลุมประเทศไทยตอนบนและทะเลตีนใต้ในช่วงคืนนี้ประกอบกับมีคลื่นกระแสลมตะวันตกพาดผ่านภาคเหนือ ภาคกลางและภาคตะวันออกเฉียงเหนือ ขณะเดียวกันลมใต้และลมตะวันออกเฉียงใต้พัดนำความชื้นจากทะเลเข้ามาปกคลุมทำให้ลักษณะอากาศของประเทศไทยแปรปรวนจนเกิดเป็นพายุฤดูร้อน โดยภาคตะวันออกเฉียงเหนือ มีฝนฟ้าคะนองลมกระโชกแรงและลูกเห็บตกบางแห่ง ร้อยละ 60 ของพื้นที่ ขณะที่ภาคเหนือ ภาคกลางและภาคตะวันออก  มีฝนฟ้าคะนอง ลมกระโชกแรงและลูกเห็บตกบางแห่ง ร้อยละ 40 ของพื้นที่ ส่วนภาคใต้ มีฝนฟ้าคะนองและฝนตกหนักบางแห่งร้อยละ 40-60 ของพื้นที่ ขอให้ประชาชนเฝ้าระวังอันตรายจากพายุฤดูร้อนและติดตามสภาพอากาศอย่างต่อเนื่องหลังจากช่วง 2-3 วัน ความรุนแรงของพายุฤดูร้อนจะลดลง ประชาชนสามารถติดตามสภาพอากาศจากกรมอุตุนิยมวิทยาได้ที่เว็บไซต์ www.tmd.go.th